Tokio 9. augusta (TASR) - Japonský Úrad pre finančné služby (FSA) dnes nariadil miestnemu zastúpeniu Citibank prerušiť činnosť divízie alternatívnej investičnej stratégie od 10. do 16. augusta kvôli porušovaniu zákona.
Ako informuje agentúra Reuters, divízia totiž zhruba 40 klientom ponúkala finančné produkty a služby, ktoré im pomohli zatajiť straty. Podľa údajov Citibank táto divízia má deväť zamestnancov a z vlastnej vôle informovala FSA po tom, ako interné prešetrovanie zistilo porušenie zákona. Citibank zároveň oznámila, že prijala opatrenia, ktoré zabránia zopakovaniu takéhoto postupu, vrátane reorganizácie divízie, nového dozoru a revízie internej politiky a postupov.
Japonské úrady čoraz tvrdšie postupujú v prípadoch pochybných transakcií domácich aj zahraničných spoločnosti, aby podporili dôveru investorov a zlepšili disciplínu na finančných trhoch. FSA v posledných mesiacoch pokutoval za porušovanie vládnych nariadení na celý rad spoločností, napríklad, Société Générale či Goldman Sachs.
* 1 sov